《九日宴浮金亭》
宋代·赵宗德

东山树，何青青。
镡津水，何冷冷。
茂树可荫，流水可听。
眉山夫子能解事，却于水边树下构危亭。
洪波浴日金错落，瘴云不雨烟蒙溟。
风尘澒洞去天远，草木蓊郁知地灵。
监州为爱黄华节，携我登临邀众客。
假令有酒多似藤江水，岂能洗我胸中之郁抑。
甘侯昆玉文武全，倾盖交游五情热。
故人亦有许判官，清政平生心似铁。
文采风流喻幕宾，曾陪骢马清南越。
刘君元是薇省郎，治民有道多筹策。
令簿怀才亦不群，芳名皆在斯文列。
儒林龚魏两茂学，逸气直与青云接。
孟嘉落帽是何年，岸帻西风感前哲。
天荒地老事茫茫，白发无情满头雪。
醒时饮，醉时歌。
尊前要使衰颜酡，不饮奈此清兴何。
人生聚会能有几，江海亲旧今无多。

作者简介：赵宗德，其知藤州时在高宗绍兴末周颙之后，当为孝宗时人（清雍正《广西通志》卷五一）。